РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/251-15

16. јун 2015. године

Б е о г р а д

З А П И С Н И К

27. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 10. ЈУНА 2015. ГОДИНЕ

Седница је почела у 10,35 часова.

Седницом је председавала Весна Марјановић, председница Одбора.

Седници су присуствовали: Милорад Цветановић, Небојша Татомир, Душица Стојковић, Милан Стевановић, Саша Мирковић, Ненад Милосављевић, Срђан Драгојевић, мр Александра Јерков, Мира Петровић и Љиљана Несторовић, чланови Одбора.

Седници су присуствовали: Јелена Мијатовић, Аида Ћоровић и Александар Чотрић, заменици чланова Одбора.

Седници нису присуствовали чланови Одбора Милена Турк, Мирјана Андрић,Сања Николић и Бранка Каравидић, нити његов заменик.

Поред чланова Одбора седници је присуствовао народни посланик Зоран Живковић.

Седници су присуствовали: Душица Стојановић, саветник у Министарству финансија, Далила Љубичић, представник Асоцијације медија, Лидија Обрадовић, генерални секретар дневног листа “Новости”, Веселин Симоновић и Борис Радан, представници дневног листа “Блиц”, Саша Миловановић и Љиљана Цонић, представници дневног листа “Курир”.

Одбор је једногласно усвојио следећи:

Д н е в н и р е д:

1. Иницијатива за измену члана 23. Закона о порезу на додату вредност;
2. Разматрање захтева Удружења за креативну индустрију – Привредна комора Србије и усвајање Закључка;
3. Иницијатива за покретање поступка за избор чланова Националног савета за културу из реда овлашћених предлагача чији представници недостају;
4. Разно.

**ПРВА ТАЧКА:** Иницијатива за измену члана 23. Закона о порезу на додату вредност.

**Весна Марјановић** је истакла да је Иницијативу за измену члана 23. Закона о порезу на додату вредност поднео члан Одбора, Саша Мирковић, као и да су уз његову сагласност позвани да на данашњој седници присуствују представници Министарства финансија, медијских удржења и дневних листова.

Напоменула је да је поднета Иницијатива у складу са делокругом рада Одбора и упознала је чланове Одбора са процедуром измене и допуне закона у Народној скупштини.

**Саша Мирковић** се захвалио свим гостима што су се одазвали позиву да присуствују данашњој седници Одбора за културу и информисање и изразио жаљење што седници нису могли да присуствују представници Министарства културе и информисања и Министарства привреде. Објаснио је да је разлог за подношење ове Иницијативе, тежак и неодржив положај дневних листова, проузрокован економском кризом у Србији. Упознао је чланове Одбора са ситуацијом у медијима у региону, нагласивши да Народна скупштина треба да подржи штампане медије и друге издаваче, тако што би усвојила измене и допуне Закона о порезу на додату вредност, којим би се снизила стопа овог пореза.

Посебно је указао на значај који имају штампани медији, а који се, поред њихове основне делатности, нарочито огледа и у броју запослених у овој области. Рекао је да би смањење стопе пореза на додатну вредност побољшало материјалан положај штампаних медија и да не би битно утицало на Буџет Републике Србије.

**Саша Миловановић** се захвалио члановима Одбора на разумевању за стање у штампаним медијима и указао је на чињеницу да би смањење стопе пореза на додату вредност са 10% на 5%, сачувало више хиљада радних места у овој области. Указао је на проблеме са којима се сусрећу штампани медији у свом раду, напоменувши да је дневни тираж готово преполовљен, са 750 000 на 460 000 продатих примерака.

Истакао је да сматра да је најбоље решење за привреду Републике Србије да се смањи пореска стопа на штампане медије, јер би се том мером помогло компанијама да сачувају постојећа радна места, а Буџет се не би озбиљније угрозио смањењем пореских прихода. Позвао је чланове Одбора да подрже ову Иницијатију, рекавши да је она у сагласности са европском праксом, јер је у многим државама Европске уније стопа пореза на додату вредност за штампане медије 2 до 5 процената.

**Срђан Драгојевић** је подржао доношење свих иницијатива које имају за сврху побољшање стања у области културе и информисања. Констатовао је да поднета иницијатива има такву сврху и изразио је уверење да би евентуално побољшање материјалног положаја медија у Србији допринело квалитетнијем и објективнијем новинарству. Истакао је да је потребно смањити пореску стопу и на улазнице за биоскопске и позоришне представе, нагласивши да позоришна и филмска делтаност деле исту судбину као и штампани медији.

Замолио је чланове Одбора да укључе и његов предлог у састав поднете Иницијативе.

**Небојша Татомир** је поставио питање представницима медија, како би смањење пореске стопе утицало на њихову уређивачку политику и да ли би се побољшао квалитет дневних новина. Истакао је да је потребан дијалог са представницима медија у вези са овим питањем, напоменувши да лично сматра да измене и допуне Закона о порезу на додату вредност не би допринеле побољшању квалитета дневних новина.

**Далила Љубичић** је упознала чланове Одбора са активностима Асоцијације медија.

Истакла је да је Асоцијација медија урадила детаљну студију у којој је анализирала тржишно пословање штампаних медија, као и да је након опсежне анализе упутила иницијативу Министарству финансија, са захтевом да се смањи стопа пореза на додатну вредност са 10 на 5 процената. Напоменула је да је Асоцијација медија спремна да подржи предлог Срђана Драгојевића, посебно зато што се ради о две различите тачке истог члана Закона о порезу на додату вредност.

**Душица Стојановић** је рекла да је Сектор за фискални систем, Министарства финансија, примио иницијативу коју је поднела Асоцијација медија и да тренутно сагледава да ли је поднета иницијатива у складу са директивама Европске уније и Анексом III, као и да ће након анализа утврдити да ли је могуће донети измене и допуне Закона о порезу на додату вредност.

**Весна Марјановић** је указала на важност поштовања директива Европске уније, али је и истакла да верује да Иницијатива за измене и допуне Закона о порезу на додату вредност не би биле у супротности са тим директивама.

**Саша Мирковић** је замолио народне посланике да се придржавају усвојеног Дневног реда и да расправу воде у складу са тим. Констатовао је да је Прва тачка Дневног реда, Иницијатива за измену члана 23. Закона о порезу на додату вредност и да је сувишно расправу проширивати на уређивачку политику појединих дневних новина. Подржао је предлог Срђана Драгојевића да се стопа пореза на додату вредност смањи за улазнице за биоскопске и позоришне представе.

**Небојша Татомир** се сложио са констатацијом Саше Мирковића која се односи на уређивачку политику дневних новина у Србији, али је указао на важност ове теме и поновио је да је идеална прилика да се од представника дневних листова детаљније информишу о овој теми. Истакао је да је неопходно добити и став Владе Републике Србије по овом питању и да тек након тога треба донети одлуку да ли ће Одбор подржати ову Иницијативу.

**Веселин Симоновић** је нагласио да мере предвиђене овом Иницијативом помажу свим дневним листовима подједнако, као и да се ниједан лист не фаворизују. Упознао је чланове Одбора са европском праксом по питању пореза на додату вредност на штампане медије, напоменувши да је смањење пореза на додату вредност изнуђен потез који има за циљ помоћ свим издавачима у периоду економске кризе и све јаче конкуренције. Напоменуо је да ће, уколико се не усвоји предложена Иницијатива, издавачи бити приморани да смањују трошкове отпуштањем запослених.

**Љиљана Несторовић** је подржала предложену Иницијативу, али је изразила сумњу да ће мере предложене овом Иницијативом бити довољне за економски опстанак дневних листова и напоменула да је неопходно наћи системско и трајно решење. Указала је на потребу да издања дневних листова буду квалитетније уређена.

**Нино Брајовић** је рекао да би повећање плата новинара утицало на квалитет дневних новина. Упознао је чланове Одбора са економском ситуацијом у медијима, у Србији и региону, нагласивши да је економска криза утицала на смањење тиража дневних новина за 40 %. Подржао је и меру којом се предвиђа смањење пореза на додату вредност на 5% за услуге оглашавања у дневним и периодичним новинама.

**Весна Марјановић** је констатовала да у складу са Пословником, Одбор нема право да предлаже измене и допуне закона. Указала је на чињеницу да право предлагања закона има сваки народни посланик и предложила да Одбор подржи иницијативе које су поднели чланови Одбора Саша Мирковић и Срђана Драгојевића. Нагласила је да усвајање Иницијативе не би произвело правно обавезујуће последице, али да би носило извесну тежину и послало јасно поруку.

**Небојша Татомир** се није сложио са предлогом који је изнела Весна Марјановић и предложио је да се на данашњој седници не гласа о овој Иницијативи.

**Саша Мирковић** је навео да ће подржати предлог Срђана Драгојевића, кога је уједно и замолио да свој предлог правно уобличи у форму иницијативе и поднесе на новој седници Одбора. Замолио је чланове Одбора да гласају о предложеној Иницијативи, напоменувши да ће у наредним данима обавити консултације са председницима свих посланичких група и замолити их да подрже његову Иницијативу.

**Александра Јерков** је констатовала да Иницијатива Саше Мирковића, као и предлог Срђана Драгојевића предвиђају измену и допуну истог члана закона и у вези са тим је напоменула да не види разлог зашто би чланови Одбора поново разговарали на ову тему на наредној седници.

**Срђан Драгојевић** је нагласио да не види разлог због чега би Одбор, на новој седници, поново дискутовао о његовом предлогу и замолио је чланове Одбора да подрже Иницијативу Саше Мирковића, као и његов предлог на данашњој седници.

**Весна Марјановић** је предложила да се чланови Одбора посебно изјасне о Иницијативи Саше Мирковића и предлогу Срђана Драгојевића.

**Саша Мирковић** се сложио са предлогом Весне Марјановић и замолио је Срђана Драгојевића да свој предлог правно уобличи и достави Народној скупштини.

**Милан Стевановић** је истакао да би усвајање ове Иницијативе негативно утицало на будући рад других одбора Народне скупштине. Констатовао је да сматра да према Пословнику, измене и допуне закона из области финансија не спадају у делокруг рада Одбора за културу и информисање, већ Одбора за финансије, републички буџет и контролу трошења јавних средстава.

**Зоран Живковић** је подсетио на поступак доношења закона, нагласивши да сваки посланик има право да предложи доношење закона. Истакао је да је сасвим легитимно да Одбор штити запослене у култури и информисању, али да таквим одлукама доводи у тежак положај остале одборе Народне скупштине.

**Далила Љубичић** је рекла да је Асоцијација медија урадила анализу ефеката које би измена члана 23. Закона о порезу на додату вредност имала на Буџет Републике Србије и да се дошла до закључка да би већи губитак за Буџет био наставак смањења тиража дневних новина, него што би било смањење стопе пореза на додату вредност са 10% на 5%.

**Весна Марјановић** је истакла да није сигурна да би Иницијатива Саше Мирковића, као и предлог Срђана Драгојевића, уколико би се данас гласало, добиле подршку Одбора. Упитила је предлагаче да ли остају при свом ставу да Одбор на данашњој седници гласа за њихово усвајање.

**Саша Мирковић и Срђан Драгојевић** су се сложили да желе да се на 27. седници Одбора стави на гласање Иницијатива за измену члана 23. Закона о порезу на додату вредност и предлог за измену члана 23. Закона о порезу на додату вредност.

Председавајућа је закључила расправу у вези са овом тачком Дневног реда и ставила на гласање Иницијативу Саше Мирковића и предлог Срђана Драгојевића.

Одбор је са **8 гласова за**, **1 гласом против**, **1 уздржаним гласом**, док један члан није гласао, **прихватио** Иницијатива за измену члана 23. Закона о порезу на додату вредност, који је поднео народни посланик Саша Мирковић.

Одбор је са **9 гласова за** и **1 гласом против,** док један члан није гласао, **прихватио** Предлог измене члана 23. Закона о порезу на додату вредност, који је поднео народни посланик Срђан Драгојевић.

**ДРУГА ТАЧКА:** Разматрање захтева Удружења за креативну индустрију – Привредна комора Србије и усвајање Закључка.

**Весна Марјановић** је истакла да је народни посланик Срђан Драгојевић, обавио консултације са члановима Привредне коморе Србије и Регулаторног тела за електронске медије, у вези са Иницијативом за проширење рекламног блока по сату за један минут у медијима, за промоцију културних догађаја и манифестација.

**Срђан Драгојевић** је подсетио чланове Одбора на садржај саме Иницијативе, напоменувши да би спровођење у дело ове Иницијативе допринело јачању културне свести грађана Србије. Нагласио је да проширење рекламног блока за један минут не би ишло на штету емитера, већ да би и сами емитери имали корист од овакве акције.

**Саша Мирковић** је констатовао да је ситуација у електронским медијима комплексна и да се бројни емитери не придржавају законом прописаних ограничења, по питању рекламног оглашавања. Указао је на чињеницу да Регулаторно тело за електронске медије не спроводи довољно детаљну контролу и да овакве прекршаје не санкционише. Рекао је да није сигуран да може подржати предлог Срђана Драгојевића из разлога што верује да ће емитери време предвиђено за промоцију културних садржаја злоупотребити за рекламно оглашвање. Истакао је да је потребно да се Иницијатива односи на електронске медије на свим нивоима , а не само на медије са националном фреквенцијом.

**Весна Марјановић** је подржала излагање Срђана Драгојевића, напоменувши да ова Иницијатива иде у корист свих грађана Србије. Нагласила је да је у делокругу рада Одбора да предлаже овакве и сличне иницијативе, као и да те иницијативе не садрже законску обавезу, већ само препоруку.

**Срђан Драгојевић** је рекао да је обавио разговоре са појединим представницима електронских медија и да су они спремни да подрже ову Иницијативу. Објаснио је да у Предлогу закључка, састављеним у вези са овом Иницијативом, стоји да се она односи на све електронске медије са националном фреквенцијом, као и да се односи на локалне и градске емитере.

Посебно је указао на чињеницу да је имао консултације са представницима Филмског центра Србије и напоменуо је да су они вољни да пруже пуну логистичку подршку овом пројекту.

**Саша Мирковић** је истакао да Предлог закључка Срђана Драгојевића има његову подршку, као и то да ће он подржати ову Иницијативу, јер се она односи на електронске медије на свим нивоима.

**Аида Ћоровић** је указала на значај Иницијативе Срђана Драгојевића, нагласивши да ће Иницијатива имати позитиван ефекат на грађане Србије.

**Александра Јерков** је рекла да сматра да је потребно изменити другу тачку Предлога закључка и детаљније дефинисати који се пројекти могу емитовати у рекламним блоковима електронских медија.

Чланови Одбора су се сагласили да се друга тачка Предлога закључка измени, тако што би се додало да приоритет треба да имају пројекти који су на редовном конкурсу подржани од стране Министарства културе и информисања.

Председавајућа је закључила расправу у вези са овом тачком Дневног реда и ставила на гласање Иницијативу Срђана Драгојевића за проширење рекламног блока по сату за један минут у медијима, за промоцију културних догађаја и манифестација.

Чланови Одбора за културу и информисање су **једногласно** усвојио Предлог закључака који гласи:

1. Одбор предлаже Регулаторном телу за електронске медије да донесе одлуку којом би се у оквиру једног пуног сата емитованог програма, комерцијалних пружалаца медијске услуге, телевизијског и радијског оглашавања обезбедио један минут за културу, без накнаде. Рекламни блок би по пуном сату трајао 6+1 минут на Јавном сервису и 12+1 минут на Телевизијама са националном фреквенцијом и локалним/градским телевизијама(емитерима).

2. Одбор је заузео став да приоритет треба да имају пројекти који су на редовном конкурсу подржани од стране Министарства културе и информисања, а да одлуку о избору пројеката врши Национални савет за културу.

3. Организационе послове у припреми рекламног садржаја треба да обавља Филмски центар Србије.

4. Овај закључак доставити Савету Регулаторног тела за електронске медије.

**ТРЕЋА ТАЧКА:** Иницијатива за покретање поступка за избор чланова Националног савета за културу из реда овлашћених предлагача чији представници недостају.

**Весна Марјановић** је упознала чланове Одбора са информацијом коју је Одбору доставио Национални савет за културу, а која се односи на отежано функционисање Савета због смањеног броја чланова Савета за четири, као и да је потребно ова места попунити избором нових чланова . Замолила је чланове Одбора да подрже Иницијативу, којом би се председница Одбора, Весна Марјановић, овластила да ову информацију проследи свим овлашћеним предлагачима чији представници недостају у Савету.

Чланови Одбора су **једногласно** усвојили Иницијативу за покретање поступка за избор чланова Националног савета за културу из реда овлашћених предлагача чији представници недостају.

**ЧЕТВРТА ТАЧКА:** Разно.

Расправа у вези са овом тачком Дневног реда није отварана.

Седница је завршена у 13,10 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Пецељ Весна Марјановић